Ehdotus: neuvoston asetus eräiden teollisuustuotteiden Kanariansaarille tuonnissa sovellettavien yhteisen tullitariffin autonomisten tullien tilapäisestä suspendoinnista sekä eräiden kalastustuotteiden Kanariansaarille tuonnissa sovellettavien yhteisön autonomisten tariffikiintiöiden avaamisesta ja hallinnoinnista /* KOM/2001/0731 lopull. - CNS 2001/0289 */



Virallinen lehti nro 075 E , 26/03/2002 s. 0343 - 0356



Ehdotus: NEUVOSTON ASETUS eräiden teollisuustuotteiden Kanariansaarille tuonnissa sovellettavien yhteisen tullitariffin autonomisten tullien tilapäisestä suspendoinnista sekä eräiden kalastustuotteiden Kanariansaarille tuonnissa sovellettavien yhteisön autonomisten tariffikiintiöiden avaamisesta ja hallinnoinnista (komission esittämä) PERUSTELUT Espanjan viranomaiset pyysivät lokakuussa ja marraskuussa 2000, että Kanariansaariin sovellettavien yhteistä tullitariffia koskevien toimenpiteiden, jotka otettiin ensimmäistä kertaa käyttöön yhteisön lainsäädännön soveltamisesta Kanariansaariin annetulla neuvoston asetuksella (ETY) N:o 1911/91, jonka voimassaolo päättyy 31. joulukuuta 2001, voimassaoloa jatkettaisiin edelleen kymmenellä vuodella, ja toimittivat asiakirjoja pyyntönsä tueksi. Asiakirjojen arviointiin ei kuitenkaan ollut riittävästi aikaa, jotta oltaisiin voitu tehdä lopulliset päätelmät siitä, oliko toimenpiteiden voimassaolon jatkaminen pyydetyksi ajaksi edelleen perusteltua. Tariffitoimenpiteiden soveltamista jatkettiin tämän vuoksi yhdellä vuodella neuvoston asetuksilla (EY) N:o 1105/2001 ja (EY) N:o 1106/2001. Komissio tarkasteli tämän jälkeen huolellisesti käytettävissä olevia tilastotietoja ja keskusteli asioista yksityiskohtaisesti Kanariansaarten asianomaisten osapuolten kanssa tehden myös tarkastuskäyntejä eräiden Teneriffalla sijaitsevien teollisuusyritysten tiloihin. Komissio päätteli näiden tietojen perusteella, että vaikka Kanariansaarten yleinen sosiaalinen ja taloudellinen tilanne onkin merkittävästi parantunut viimeksi kuluneen kymmenen vuoden aikana, saarten teollisuus kärsii kuitenkin huomattavasti syrjäisestä sijainnistaan. Teollisuuden osuus Kanariansaarten bruttokansantulosta (BKTL) on viimeksi kuluneen kahden vuoden aikana laskenut alle 6 prosenttiin. Jos nykyinen kehitys jatkuu, alan merkitys saarten taloudelle uhkaa käydä olemattomaksi. Perustamissopimuksen 299 artiklan tavoitteiden mukaisesti ehdotetaan tämän vuoksi käyttöön otettavaksi uusia yhteistä tullitariffia koskevia toimenpiteitä ottaen huomioon seuraavat seikat: - saarten väestön sosiaalisen ja taloudellisen tilanteen muutokset, - paikallisen teollisuuden vaikea kilpailutilanne, ja - yhteisen tullitariffin tullien Uruguayn kierroksesta johtuvat muutokset. Näiden edellytysten mukaisesti ehdotetaan, että: - toimenpiteitä ei sovelleta tuotteisiin, joiden yhteisen tullitariffin mukainen sopimustulli on pienempi kuin 2 prosenttia, koska suspendoinnin taloudellinen merkitys on vähäinen, - kulutustavaroiden tullien suspendointi lopetetaan asteittain viiden vuoden kuluessa, jotta vältettäisiin inflaatiota kiihdyttävä vaikutus paikalliseen talouteen, ja - tuotantohyödykkeiden sekä teolliseen jalostukseen ja ylläpitoon tarkoitettujen raaka-aineiden, osien ja ainesten yhteisen tullitariffin tullit suspendoidaan kokonaan. Lisäksi Kanariansaarten poikkeuksellinen maantieteellinen sijainti tiettyjen alueen kulutustarpeiden kannalta olennaisten kalastustuotteiden hankintalähteisiin nähden aiheuttaa kyseiselle alalle lisäkustannuksia. Tätä luonnonhaittaa voidaan korjata muun muassa suspendoimalla kokonaan tiettyjen kalastustuotteiden tullit asianmukaisen suuruisten yhteisön tariffikiintiöiden rajoissa. Tämän vuoksi ehdotetaan avattavaksi kaksi 20 000 tonnin tariffikiintiötä kalalle, kalafileille ja muulle kalanlihalle sekä äyriäisille ja nilviäisille. Nämä tariffikiintiöt avataan viideksi vuodeksi, ja kiintiöiden perusmäärää suurennetaan vuosittain 2,5 prosenttia. Ehdotuksessa esitetään myös toimenpiteitä, joiden ansiosta komissio voi saada säännöllisesti tietoja asianomaisesta tuonnista ja voi myös tullikoodeksikomitean lausunnon saatuaan ottaa käyttöön väliaikaisia toimenpiteitä keinottelun ja kaupan vääristymien estämiseksi, kunnes yhteisön toimielimet hyväksyvät lopullisen ratkaisun. Yksinkertaistamisen vuoksi ehdotukseen sisältyy toimenpiteitä, joiden nojalla komissio voi tullikoodeksikomitean lausunnon saatuaan tehdä tämän asetuksen liitteisiin tarvittavia muutoksia ja teknisiä mukautuksia, muun muassa julkaista koonnelman, yhdistetyn nimikkeistön muutosten vuoksi. 2001/0289 (CNS) Ehdotus: NEUVOSTON ASETUS eräiden teollisuustuotteiden Kanariansaarille tuonnissa sovellettavien yhteisen tullitariffin autonomisten tullien tilapäisestä suspendoinnista sekä eräiden kalastustuotteiden Kanariansaarille tuonnissa sovellettavien yhteisön autonomisten tariffikiintiöiden avaamisesta ja hallinnoinnista EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 299 artiklan 2 kohdan, ottaa huomioon komission ehdotuksen [1], [1] EYVL C [...], [...], s. [...]. ottaa huomioon Euroopan parlamentin lausunnon [2], [2] EYVL C [...], [...], s. [...]. ottaa huomioon talous- ja sosiaalikomitean lausunnon [3], [3] EYVL C [...], [...], s. [...]. ottaa huomioon alueiden komitean lausunnon [4], [4] EYVL C [...], [...], s. [...]. sekä katsoo seuraavaa: (1) Espanjan viranomaiset pyysivät lokakuussa ja marraskuussa 2000, että Kanariansaariin sovellettavien yhteistä tullitariffia koskevien toimenpiteiden, jotka otettiin ensimmäistä kertaa käyttöön yhteisön lainsäädännön soveltamisesta Kanariansaariin annetulla neuvoston asetuksella (ETY) N:o 1911/91 [5], jonka voimassaolo päättyy 31. joulukuuta 2001, voimassaoloa jatkettaisiin edelleen kymmenellä vuodella, ja toimittivat asiakirjoja pyyntönsä tueksi. Asiakirjojen arviointiin ei kuitenkaan ollut riittävästi aikaa, jotta oltaisiin voitu tehdä lopulliset päätelmät siitä, oliko toimenpiteiden voimassaolon jatkaminen pyydetyksi ajaksi edelleen perusteltua. [5] EYVL L 171, 29.6.1991, s. 1. (2) Tariffitoimenpiteiden soveltamisaikaa jatkettiin tämän vuoksi yhdellä vuodella yhteisön lainsäädännön soveltamisesta Kanariansaariin annetun asetuksen (ETY) N:o 1911/91 muuttamisesta annetulla neuvoston asetuksella (EY) N:o 1105/2001 [6] ja eräiden kalastustuotteiden Kanariansaarille tuonnin yhteydessä sovellettavien yhteisen tullitariffin autonomisten tullien tilapäisestä suspensiosta annetun asetuksen (ETY) N:o 3621/92 sekä eräiden teollisuustuotteiden tuonnin yhteydessä Kanariansaarille sovellettavien autonomisten tullien tilapäisestä suspensiosta ja yhteisen tullitariffin (CCT) tullien asteittaisesta käyttöönotosta annetun asetuksen (EY) N:o 527/96 soveltamisen jatkamisesta annetulla neuvoston asetuksella (EY) N:o 1106/2001 [7]. [6] EYVL L 151, 7.6.2001, s. 1. [7] EYVL L 151, 7.6.2001, s. 3. (3) Sen jälkeen, kun Kanariansaaria koskevat erityistoimenpiteet otettiin käyttöön vuonna 1991, alueen taloudellinen tilanne on parantunut huomattavasti. Palkansaajien keskiansio on noussut lähes Espanjan keskiarvoja vastaavaksi. Työllisyys on laskenut Espanjan keskitasoa (noin 12 prosenttia) vastaavaksi, ja saarten ja Manner-Espanjan väestön elintasoerot ovat lähes tasoittuneet. Tämä kehitys johtuu pääasiassa matkailualan ja siihen liittyvän kaupan valtavasta kasvusta sekä maatalouden kehityksestä. (4) Samalla on kuitenkin todettava, että teollisuuden kehitys on pysynyt huomattavasti matkailualaa ja maataloutta jäljessä ja se on vaarassa hiipua kokonaan. Teollisuuden osuus Kanariansaarten bruttokansantulosta (BKTL) on viimeksi kuluneen kahden vuoden aikana laskenut alle 6 prosenttiin. Syyt tähän esitetään jäljempänä. Jos kyseinen talouden ala heikkenee edelleen, koko talous saattaa altistua häiriöille, kun otetaan huomioon kansainvälisen matkailun, josta saaret ovat entistä riippuvaisempia, tietty epävakaisuus. (5) Kanariansaarten teollisuustuotanto on tähän saakka suuntautunut pääasiassa paikallisille markkinoille, ja huolimatta Afrikan mantereen läheisyydestä teollisuudella on ollut suuria vaikeuksia löytää ostajia tuotteilleen saarten ulkopuolella. Nämä vaikeudet johtuvat pääasiassa kuljetusvälineisiin liittyvistä puutteista sekä korkeista kuljetuskustannuksista tavaroiden hankinnassa ja jakelussa. Tällä on kielteinen vaikutus valmiiden tavaroiden valmistuskustannuksiin, jotka voivat tuotteesta riippuen olla jopa 12 prosenttia korkeammat kuin Manner-Espanjan vastaavilla yrityksillä. Lisäksi energian hintojen kehitys ja sen maailmanlaajuinen vaikutus kuljetuskustannuksiin on kahden viime vuoden aikana selvästikin vaikuttanut saarten teollisuuden kilpailuasemien heikkenemiseen edelleen. Lisäksi vuonna 1991 alan kehityksen tukemiseksi käyttöön otetuista yksipuolisista tariffien suspensiojärjestelyistä saadut edut ovat pienentyneet koko ajan. Tämän seurauksena paikallisen teollisuuden kilpailukyky Manner-Espanjan ja koko yhteisön kilpailijoihin verrattuna on kärsinyt huomattavasti. (6) Molemmat seikat ovat vaikuttaneet teollisuuden kehityksen pysähtymiseen ja erkaantumiseen Kanariansaarten yleisestä talouden kehityksestä. (7) Kun otetaan huomioon Kanariansaarten talouden kehitys vuoden 1991 jälkeen, voimassa olevien yksipuolisten tariffitoimenpiteiden soveltamista ei ole aiheellista lopettaa vuoden 2001 loppuun mennessä. Toimenpiteiden poistamisella olisi välitön inflaatiovaikutus Kanariansaarten markkinoihin, ja se saattaisi vaarantaa saarten jo nyt hyvin kapea-alaisen teollisuuden olemassaolon. Tariffitoimenpiteiden rakennetta olisi kuitenkin muutettava ottaen huomioon: - saarten väestön sosiaalisen ja taloudellisen tilanteen muutokset, - paikallisen teollisuuden vaikea kilpailutilanne, ja - yhteisen tullitariffin tullien Uruguayn kierroksesta johtuvat muutokset. (8) Tämän vuoksi olisi kohdeltava eri tavoin kulutustavaroita, tuotantohyödykkeitä sekä teolliseen jalostukseen ja ylläpitoon tarkoitettuja raaka-aineita, osia ja aineksia. Tuotteet, joihin sovellettavat yhteisen tullitariffin tullit ovat pienemmät kuin 2 prosenttia, jätetään suspendoinnin ulkopuolelle, koska niiden suspendoinnin taloudellista merkitystä pidetään vähäpätöisenä. Lisäksi tuotteet, joihin sovelletaan paikallista veroa nimeltä Arbitrio sobre los Importaciones y Entregas de Mercancías en las islas Canarias (AIEM), jätetään suspendoinnin ulkopuolelle, koska olisi yhtenäismarkkinoiden periaatteiden vastaista korvata yhteisön tullit paikallisilla veroilla. (9) Kulutustavaroiden tuonnissa vuosina 2000-2001 sovelletuista tulleista koituva etu oli noin 4,5 prosenttia. Koska Kanariansaarten väestön taloudellinen ja sosiaalinen tilanne on merkittävästi parantunut vuoden 1991 jälkeen ja koska yhteisössä on muita alueita, joiden taloudellinen tilanne on huomattavasti heikompi mutta jotka eivät saa vastaavia etuja, on aiheellista lopettaa asteittain kulutustavaroiden tullien suspendointi. (10) Jotta kuitenkin vältettäisiin inflaatiota kiihdyttävä vaikutus Kanariansaarten markkinoilla, toimenpiteet olisi kumottava asteittain viiden vuoden aikana. (11) Kulutustavaroilla käytävän kaupan vääristymien estämiseksi suspensio toimenpiteitä sovelletaan ainoastaan tuotteisiin, jotka puretaan laivasta tai ilma-aluksesta, kun vapaaseen liikkeeseen luovutusta koskeva tulli-ilmoitus toimitetaan Kanariansaarilla oleville Espanjan tulliviranomaisille, ja jotka siirretään pois tullialueelta vapaaseen liikkeeseen luovutuksen jälkeen. Myös moottoriajoneuvojen tuonnista on annettava erityisiä määräyksiä. (12) Kuten edellä esitetään, Kanariansaarten teollisuus on vaarassa hiipua kokonaan ja sillä on entistäkin heikommat mahdollisuudet saavuttaa suurtuotannon etuja myymällä tuotteita saarten ulkopuolisille asiakkaille. Jotta ala voisi kohentaa kilpailukykyään, on tarpeen luoda toimenpidekokonaisuus, jonka ansiosta investointeja voidaan suunnitella pitkällä aikavälillä ja taloudelliset toimijat voivat saada teollisen ja kaupallisen toimintansa sellaiselle tasolle, jolla kuljetusyrityksetkin voivat tarjota parempia palveluita kohtuulliseen hintaan. (13) Tämän vuoksi on aiheellista suspendoida kokonaan yhteisen tullitariffin tullit seuraavien tuotteiden osalta: - tuotantohyödykkeet, ja - teolliseen jalostukseen ja ylläpitoon tarkoitetut raaka-aineet, osat ja ainekset, joita käyttävät Kanariansaarille sijoittautuneet yritykset, 1. tammikuuta 2002 alkavaksi kymmenvuotiskaudeksi. (14) Suspendoinnin edellytyksenä olisi oltava tavaroiden tietty käyttötarkoitus voimassa olevan tullilainsäädännön mukaisesti. (15) Kanariansaarten poikkeuksellinen maantieteellinen sijainti tiettyjen alueen kulutustarpeiden kannalta olennaisten kalastustuotteiden hankintalähteisiin nähden aiheuttaa kyseiselle alalle lisäkustannuksia. Tätä luonnonhaittaa voidaan korjata muun muassa suspendoimalla väliaikaisesti kyseisten yhteisön ulkopuolelta tuotavien tuotteiden tullit asianmukaisen suuruisten yhteisön tariffikiintiöiden rajoissa. (16) Espanjan toimivaltaiset viranomaiset ovat toimittaneet kertomuksen neuvoston asetuksen (ETY) N:o 3621/92 mukaisen tullisuspensiojärjestelmän toiminnasta, ja komissio on tarkastellut toteutettujen toimenpiteiden vaikutusta tiettyjen kalastustuotteiden tuontiin Kanariansaarille. (17) Komissio katsoo, että kahden tariffikiintiön avaaminen tietyille kalastustuotteille on perusteltua, koska kyseiset toimenpiteet kattavat Kanariansaarten markkinoiden tarpeet varmistaen kuitenkin samalla, että yhteisöön alennetulla tullilla suuntautuvan tuonnin virrat ovat ennustettavissa ja selvästi tunnistettavissa. (18) Jotta tämä ei vaikuttaisi suoraan sisämarkkinoiden toimintaan, olisi toteutettava toimenpiteitä sen varmistamiseksi, että kalastustuotteet, joille suspensiota pyydetään, on tarkoitettu yksinomaan Kanariansaarten kotimarkkinoille. (19) Tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä 2 päivänä heinäkuuta 1993 annetussa komission asetuksessa (ETY) N:o 2454/93 [8] on kodifioitu tulli-ilmoitusten vastaanottamis järjestyksen mukaisesti käytettäväksi tarkoitettujen tariffikiintiöiden hallinnointia koskevat säännökset. [8] EYVL L 253, 11.10.1993, s.1. (20) Olisi toteutettava toimenpiteitä, joiden ansiosta komissio voi saada säännöllisesti tietoja asianomaisesta tuonnista, ja komission olisi voitava myös tullikoodeksi komitean lausunnon saatuaan ottaa tarvittaessa käyttöön väliaikaisia toimenpiteitä keinottelun ja kaupan vääristymien estämiseksi, kunnes yhteisön toimielimet hyväksyvät lopullisen ratkaisun. (21) Yhdistetyn nimikkeistön muutokset eivät yleensä aiheuta olennaisia muutoksia toimenpiteisiin. Yksinkertaistamisen vuoksi komission olisi tämän vuoksi voitava tullikoodeksikomitean lausunnon saatuaan tehdä tämän asetuksen liitteisiin tarvittavia muutoksia ja teknisiä mukautuksia, muun muassa julkaista koonnelman, ON ANTANUT TÄMÄN ASETUKSEN: 1 artikla 1. Liitteessä I olevassa A jaksossa lueteltuihin kulutustavaroihin sovellettavat yhteisen tullitariffin tullit suspendoidaan Kanariansaarille suuntautuvassa tuonnissa 1 päivän tammikuuta 2002 ja 31 päivän joulukuuta 2006 väliseksi ajaksi mainitussa jaksossa esitetylle tasolle ja siinä esitetyn aikataulun mukaisesti. 2. Liitteessä I olevassa B jaksossa lueteltuihin kulutustavaroihin sovellettavat yhteisen tullitariffin tullit suspendoidaan Kanariansaarille suuntautuvassa tuonnissa 1 päivän tammikuuta 2002 ja 31 päivän joulukuuta 2006 väliseksi ajaksi mainitussa jaksossa esitetylle tasolle, siinä esitetyn aikataulun mukaisesti ja mainittujen paljouksien rajoissa. 3. Suspensiotoimenpiteitä sovelletaan ainoastaan tuotteisiin, jotka puretaan laivasta tai ilma-aluksesta ennen kuin vapaaseen liikkeeseen luovutusta koskeva tulli-ilmoitus toimitetaan Kanariansaarilla oleville tulliviranomaisille. Kanariansaarille tuodut CN-koodiin 8703 kuuluvat autot ja CN-koodiin 8711 kuuluvat moottoripyörät, joiden tullit on suspendoitu tämän asetuksen nojalla, on rekisteröitävä Espanjan tieliikennelainsäädännön mukaisesti vähintään 24 kuukauden ajaksi, ja rekisteröijän pääasiallisen asuinpaikan on oltava Kanariansaaret. 4. Liitteessä II lueteltuihin kaupan ja teollisuuden käyttöön tarkoitettuihin tuotantohyödykkeisiin sovellettavat yhteisen tullitariffin tullit suspendoidaan kokonaan Kanariansaarille suuntautuvassa tuonnissa 1 päivän tammikuuta 2002 ja 31 päivän joulukuuta 2011 väliseksi ajaksi. Kyseisiä tavaroita on käytettävä vähintään 24 kuukauden ajan vapaaseen liikkeeseen luovuttamisen jälkeen, ja käyttäjän on oltava Kanariansaarille sijoittautunut taloudellinen toimija. 5. Liitteessä III lueteltuihin teolliseen jalostukseen ja ylläpitoon tarkoitettuihin raaka-aineisiin, osiin ja aineksiin sovellettavat yhteisen tullitariffin tullit suspendoidaan kokonaan Kanariansaarille suuntautuvassa tuonnissa 1 päivän tammikuuta 2002 ja 31 päivän joulukuuta 2011 väliseksi ajaksi. 2 artikla 1. Espanjan toimivaltaisten viranomaisten on toteutettava tarvittavat toimenpiteet varmistaakseen 1 artiklan säännösten noudattamisen. Viranomaisten on ilmoitettava toteutetuista toimenpiteistä komissiolle ennen 1 päivää heinäkuuta 2002. 2. Edellä 1 artiklan 4 ja 5 kohdassa tarkoitettujen tullien suspendointiin sovelletaan neuvoston asetuksen (ETY) N:o 2913/92 [9] 21 ja 82 artiklan mukaisia tietyn käyttötarkoituksen edellytyksiä sekä kyseisten artiklojen soveltamista koskevissa yhteisön säännöksissä vahvistettuja valvontatoimenpiteitä. [9] EYVL L 302, 19.10.1992, s.1, asetus sellaisena kuin se on viimeksi muutettuna. 3. Komissio hallinnoi liitteessä I olevassa B jaksossa ja liitteessä IV lueteltuja tariffikiintiöitä asetuksen (ETY) N:o 2454/93 308 a, 308 b ja 308 c artiklan mukaisesti. 3 artikla 1. Liitteessä IV lueteltuihin kalastustuotteisiin sovellettavat yhteisen tullitariffin tullit suspendoidaan mainitun paljouden osalta kokonaan Kanariansaarille suuntautuvassa tuonnissa 1 päivän tammikuuta 2002 ja 31 päivän joulukuuta 2006 väliseksi ajaksi. 2. Edellä 1 kohdassa säädetystä suspensiotoimenpiteestä koituva etu myönnetään yksinomaan Kanariansaarten kotimarkkinoille tarkoitetuille tuotteille. Niitä sovelletaan ainoastaan kalastustuotteisiin, jotka puretaan laivasta tai ilma-aluksesta ennen kuin vapaaseen liikkeeseen luovutusta koskeva tulli-ilmoitus toimitetaan Kanariansaarilla oleville tulliviranomaisille. Espanjan toimivaltaisten viranomaisten on toteutettava tarvittavat toimenpiteet varmistaakseen asiaa koskevien säännösten noudattamisen ja erityisesti yhteisen tullitariffin tullien kantamisen, kun kyseisiä tuotteita lähetetään yhteisön tullialueen muihin osiin. Viranomaisten on ilmoitettava toteutetuista toimenpiteistä komissiolle ennen 1 päivää heinäkuuta 2002. 3. Liitteessä IV esitettyjen kiintiöiden perusmääriä suurennetaan vuosittain 2,5 prosenttia. 4 artikla 1. Espanjan toimivaltaisten viranomaisten on toimitettava komissiolle kunkin vuoden maaliskuun 1 päivänä ja lokakuun 1 päivänä puolivuotiskertomus sellaisten tuotteiden tuonnista, joiden tullit on suspendoitu 1 artiklan säännösten mukaisesti. Kertomusten on koskettava kunkin vuoden 1 päivän tammikuuta ja 30 päivän kesäkuuta sekä 1 päivän heinäkuuta ja 31 päivän joulukuuta välisiä ajanjaksoja. Niissä on mainittava kunkin tuotteen kahdeksannumeroinen CN-koodi, yhteenlaskettu tullausarvo ja tuonnin kokonaispaino kyseisen kuuden kuukauden ajalta. Kertomusten on oltava neliosaisia tämän asetuksen liitteiden I, II ja III jaon mukaisesti. 2. Jos Espanjan viranomaiset haluavat poistaa tämän asetuksen liitteissä II ja III olevista luetteloista tuotteita tai lisätä niihin uusia tuotteita, niiden on toimitettava komissiolle ennen kunkin vuoden huhtikuun 1 päivää asiaa koskeva pyyntö ja toimitettava sen ohessa riittävä asiakirjanäyttö. Komissio tarkastelee pyyntöä toimitetun näytön perusteella ja jos se pitää pyyntöä hyväksyttävänä, se ehdottaa neuvostolle tarvittavia muutoksia asianomaisiin liitteisiin. 5 artikla 1. Espanjan toimivaltaisten viranomaisten on toimitettava ennen 1 päivää kesäkuuta 2004 komissiolle kertomus 3 artiklassa tarkoitettujen toimenpiteiden täytäntöönpanosta. Komissio tarkastelee toteutettujen toimenpiteiden vaikutuksia ja toimittaa tämän välitarkastelun perusteella neuvostolle tarvittaessa ehdotuksen tuontimäärien muuttamisesta. 2. Espanjan toimivaltaisten viranomaisten on toimitettava ennen 1 päivää kesäkuuta 2006 komissiolle kertomus 3 artiklassa tarkoitetuista vuoden 2004 jälkeen toteutetuista toimenpiteistä. Komissio tarkastelee uudelleen toteutettujen toimenpiteiden vaikutuksia ja toimittaa tämän tarkastelun perusteella neuvostolle tarvittaessa ehdotuksen vuoden 2006 jälkeen toteutettavista toimenpiteistä. 6 artikla 1. Jos komissiolla on syytä epäillä, että tällä asetuksella käyttöön otetut suspensiotoimenpiteet ovat johtaneet jonkin tuotteen kaupan vääristymiseen, se voi tullikoodeksikomitean lausunnon saatuaan väliaikaisesti kumota suspensiotoimenpiteet komission asetuksella enintään 12 kuukaudeksi. Tuotteiden, joita koskevat suspensiotoimenpiteet on väliaikaisesti kumottu, tuontitullien kantaminen varmistetaan vakuudella, ja asianomaisten tuotteiden luovuttaminen vapaaseen liikkeeseen Kanariansaarilla edellyttää tällaisen vakuuden antamista. 2. Kun neuvosto päättää komission ehdotuksesta mainitun 12 kuukauden kuluessa, että suspensiotoimenpiteet olisi kumottava lopullisesti, tullien vakuutena olevat määrät on kannettava lopullisesti. 3. Ellei lopullista päätöstä ole tehty 2 kohdan mukaisesti 12 kuukauden kuluessa, vakuutena olevat määrät vapautetaan. 7 artikla Komissio voi tullikoodeksikomitean lausunnon saatuaan tarvittaessa tehdä komission asetuksella tämän asetuksen liitteisiin I-IV yhdistetyn nimikkeistön muutoksista johtuvia muutoksia ja teknisiä mukautuksia. 8 artikla Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Sitä sovelletaan 1 päivästä tammikuuta 2002. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Neuvoston puolesta Puheenjohtaja LIITE I Kulutustavarat A jakso >TAULUKON PAIKKA> B jakso >TAULUKON PAIKKA> LIITE II Kaupan ja teollisuuden käyttöön tarkoitetut tuotantohyödykkeet >TAULUKON PAIKKA> LIITE III Teolliseen jalostukseen ja ylläpitoon tarkoitetut raaka-aineet, osat ja ainekset >TAULUKON PAIKKA> LIITE IV Kalastustuotteet >TAULUKON PAIKKA> RAHOITUSSELVITYS 1. Toimenpiteen nimi Ehdotus neuvoston asetukseksi eräiden teollisuustuotteiden Kanariansaarille tuonnissa sovellettavien yhteisen tullitariffin autonomisten tullien tilapäisestä suspendoinnista sekä eräiden kalastustuotteiden Kanariansaarille tuonnissa sovellettavien yhteisön autonomisten tariffikiintiöiden avaamisesta ja hallinnoinnista 2. Budjettikohta Luku 12, momentti 120 (1210 + 1060) 3. Oikeusperusta Perustamissopimus 299 4. Toimenpiteen kuvaus 4.1 Toimenpiteen yleistavoite Toimenpiteellä pyritään parantamaan Kanariansaarten teollisuuden ja kaupan kilpailutilannetta ottaen huomioon saarten epäsuotuisa maantieteellinen sijainti. 4.2 Toimenpiteen kesto ja sen uusimista tai voimassaolon jatkamista koskevat yksityiskohtaiset säännöt Tuotantohyödykkeet ja raaka-aineet: 10 vuotta Kulutustavarat: 3-5 vuotta Kalastustuotteet: 5 vuotta 5. Menojen ja tulojen luokitus Yhteisen tullitariffin tullit 6. Meno-/tulolaji - muu: - yhteisen tullitariffin tullien suspendointi 7. Rahoitusvaikutukset 7.1 Toimenpiteen kokonaiskustannusten laskutapa (yksittäisten ja yhteenlaskettujen kustannusten välinen suhde) a) Teollisuustuotteiden ja kulutustavaroiden tullisuspensio: Omien varojen (yhteisen tullitariffin tullien) menetystä arvioidaan Kanariansaarille vuonna 2000 tuotujen tuotteiden vuotuisten tuontiarvojen perusteella CN-koodeittain. Arvioinnissa käytettävät tullit vastaavat vuonna 2002 sovellettavia tulleja. b) Kiintiöt eräille kalastustuotteille: Omien varojen (yhteisen tullitariffin tullien) menetystä arvioidaan seuraavasti: >TAULUKON PAIKKA> 7.2 Kustannusten jakautuminen eri tekijöiden kesken Maksusitoumusmäärärahat miljoonaa euroa (nykyarvona) >TAULUKON PAIKKA> 8. Petosten torjuntatoimet Tässä asetuksessa tarkoitettujen tuotteiden tietyn käyttötarkoituksen valvonta tapahtuu tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä annetun komission asetuksen (ETY) N:o 2454/93 291-300 artiklan säännösten mukaisesti.